MÄÄRUS							                   31.07.2027 nr 12

Taristu ja rajatiste hooldamisega seotud tegevusteks loa taotlemise ja andmise kord ning loa taotlemise vorm		

Määrus kehtestatakse riigipiiri seaduse § 142 lõike 3 alusel.

§ 1. Loa taotlemine

(1) Loa taotlus taristu ja rajatiste hooldamisega seotud tegevusteks esitatakse Kaitseväele allkirjastatult e-posti teel.

(2) Loa taotluses esitatakse järgmised andmed:
1) taotluse esitamise kuupäev;
2) tööde tellija Eestis ja tema kontaktandmed;
3) territoriaalmeres või sisemeres tehtavate tööde aeg;
4) laeva lipuriik ja tüüp;
5) laeva nimi, kutsung ja IMO number või väikelaeva korral veesõidukite registri registreerimisnumber;
6) laevakapteni nimi ja laevapere liikmete arv;
7) lähtesadam enne Eesti Vabariigi territoriaalmerre või sisemerre sisenemist;
8) Eesti Vabariigi territoriaalmerre või sisemerre sisenemise kuupäev, eeldatav kellaaeg (GMT) ja koordinaadid;
9) Eesti sihtsadam ja eeldatav sihtsadamas viibimise aeg;
10) Eesti Vabariigi territoriaal- ja sisemeres seilamise ja tööde tegemise skeem;
11) tööde eesmärk;
12) töödel kasutatavad seadmed.

(3) Kui loa taotlus on avariiliste tööde tõttu kiireloomuline, märgistatakse see e-kirja päises märkega „KIIRE“ või „URGENT“ ja e-kirja lisatakse kiireloomulisuse põhjus.

(4) Loa taotluse näidisvorm on esitatud määruse lisas.
§ 2. Loa andmine

(1) Loa andmise või loa andmisest keeldumise otsuse teeb Kaitsevägi viie tööpäeva jooksul nõuetekohase taotluse saamisest arvates.

(2) Avariiliste tööde tõttu kiireloomulise loataotluse menetleb Kaitsevägi 24 tunni jooksul nõuetekohase taotluse saamisest arvates.

Hanno Pevkur
minister

Kaimo Kuusk
kantsler